Rikshirden

**Rikshirden** var den opprinnelige, egentlige og viktigste delen av Hirden, de «politiske soldatene» i Quislings fascistparti Nasjonal Samling (NS) før og under andre verdenskrig og bevegelsens harde ideologiske kjerne. Medlemmene i Rikshirden var menn over 18 år.

«Hirden» er en fellesbetegnelse på alle hirdavdelingene i partiet: Gjennom krigsårene 1940–45 bestod Hirden av flere underavdelinger som var delt inn etter alder, kjønn og interesser. «Rikshirden» var navnet på den delen av organisasjonen som bestod av mannlige medlemmer eldre enn 18 år; unntaket var de som hadde gått inn i Hirdens flykorps eller Hirdmarinen.

Etter hvert bestod Rikshirden på landsbasis av flere tusen menn. Rikshirden skulle danne grunnstammen i en framtidig norsk hær.

## Oppgaver
Rikshirdens oppgave var i første rekke å gjennomføre «Førerens», NS-lederen Vidkun Quislings, ideer og bestemmelser i praksis. I motsetning til de to andre hirdavdelingene for voksne menn, som var mer begrensa til enten sjø eller luft, var medlemmene i Rikshirden pålagt oppgaver som var flere, større og mer politisk vidtrekkende og historisk bestemmende.

## Oppbygning

Rikshirdens øverste sjef var NS' «fører» Vidkun Quisling. Under partilederen var Hirdsjefen, som Rikshirden var direkte underlagt. Hirdstaben ble ledet av stabssjefen i Rikshirden, som var hirdsjefens utøvende organ.

Medlemmene i Rikshirden hadde militære grader som sine forbilder i det tyske nazistpartiet NSDAPs paramilitære stormtropper SA og elitetropper SS.

Mennene var delt inn i tre hovedgrupper: Menige hirdmenn, nestlagsførere, speidere og nestspeidere ble omtalt som «mannskap». Den andre hovedgruppa var «underførere». Den omfattet lagførere, overlagførere, kvartermestere, furere og kommandosersjanter. Den siste gruppa var «hirdførere»:  troppsførere, nestsveitførere, sveitførere, fylkingførere, nestregimentsførere og regimentsførere.

### Organisasjon

Hirden var organisert militært med Rikshirden øverst. Hirden hadde ellers en desentralisert struktur med regionale og lokale avdelinger med egne hirdførere.

# NS' fører (Vidkun Quisling)
# Hirdsjefen og Rikshirdstaben
# Hirdfordelingen (Hirddivisjonen)
# Regimentet (3 fylkinger)
#Fylkingen (2–6 sveiter)
# Sveiten (inntil 4 tropper, minimum 130 mann)
# Troppen (3 lag og stab, rundt 40 mann)
# Laget (10–12 mann)

### Regimenter
Rikshirden var delt i sju regimenter:
# Regiment Viken, medlemmer fra Østfold, Vestfold, deler av Akershus og Buskerud
# Regiment Eidsivating, medlemmer fra Hedmark og Oppland
# Regiment Hafrsfjord, medlemmer fra Rogaland, Agder-fylkene, Telemark
# Regiment Gulating, medlemmer fra Hordaland, Sogn og Fjordane, søndre del av Møre og Romsdal
# Regiment Frostating, medlemmer fra Nordre del av Møre og Romsdal, Trøndelag, søndre del av Nordland
# Regiment Hålogaland, medlemmer fra store deler av Nordland, Troms og Finnmark
# Regiment Viking, medlemmer fra Oslo og deler av Akershus

### Hirdfordelinger
Fra februar 1944 ble ordningen med Hirdregimenter droppet til fordelt for tre hirdfordelinger.

*1. Hirdfordeling
:Fører: Regimentfører Thorvald Thronsen
:Stabssjef: Fylkingfører Harald Normann Sødahl

*2. Hirdfordeling
:Fører: Nestregimentfører Arthur Qvist (februar-september 1944)
:Befalsskole: Kaptein Karsten Ivar Sveen
:Kaptein John Braseth
:Overløytnant Tor Marstrander

*3. Hirdfordeling
:Fører: Nestregimentfører Erling Arnljot Søvik (1944–1945), nestregimentfører Othar Eivind Lislegaard (1945)
:Stabssjef: Fylkingfører Per Bernhard Carlson

### Landshirdsjefer

* Carl Johan Eckersberg Stenersen – 1934–1. mars 1935
* Johan Bernhard Hjort – mars 1935–1. januar 1937
* Orvar Sæther – 1. januar 1937–august 1940
* Konrad Sundlo –  august 1940–1941
* Oliver Møystad – 12. januar 1942–30. mars 1944
* Karl Marthinsen – 30. mars 1944–8. februar 1945
* Henrik Rogstad – 8. februar 1945–9. mai 1945

## Uniform

Politiske uniformer ble forbudt i Norge fra 1933. Denne uniformsforbudloven ble formelt opphevet 8. november i okkupasjonsåret 1940. Allerede sommeren dette året trosset hirdmenn forbudet og kledde seg i brun skjorte, svart slips og armbind, og i september opptrådte medlemmene for første gang i en særegen norsk uniform i «utpreget sportslig tilsnitt» med skiluer og strekkbukser. NS, landets eneste lovlige parti fra 25. september, ble for alvor en uniformert bevegelse i nasjonalsosialistisk, militær tradisjon inspirert av det tyske nazistpartiet (NSDAP). Medlemmene bar uniformer, men ikke våpen slik frontkjemperne gjorde. 

Rikshirdens uniform var mørk gråblå. Hodeplagget var en sylinderformet, men myk skyggelue («skilue») med «stormreim» til å feste under haka. Jakka var dobbelt-, seinere enkeltknappet, hadde skulderklaffer, store slag og fire, påsydde lommer med klaffer og knapper. I tillegg bestod uniformen av brun uniformsskjorte med svart slips, svart kryssbandolær, strekkbukser og beksømstøvler. Befal hadde ridebukser og høye skaftestøvler. Om sommeren kunne medlemmene gå i skjorte uten jakke.   

På venstre overarm bar Hirden svart armbind med solkors (hjulkors, olavskors) i «rødt og gull», partiets hovedsymbol, supplert med to oppadstående sverd, som var hirdmerket. Rangdistinksjonene var striper på skulderklaffene. Knappene var dekorert med partiets «solørn». De var mørke for menige og gylne for ledere. 

Rikshirdens mørkeblå uniformer lignet både et tidstypisk sportsantrekk og en forenklet kombinasjon av uniformene til NSDAPs gatepøbler i *Sturmabteilung* (SA) og dets svartkledde elitetropper i *Schutzstaffel* (SS). Også Unghirden, Guttehirden og NS' partiførere hadde brunfarget uniformsskjorte etter mønster av de tyske  «brunskjortene».



File:Oliver Møystad Elverum Norway 1892-1956 Uniform Hirden Rikshirden Nasjonal Samling NS andre verdenskrig WW2 collaborationist digitaltmuseum.no 0428-0000-00713 Foto ukjent Anno Trysil Engerdal museum Public domain.jpg|Oliver Møystad (1892–1956) ledet Hirden fra 1942 til 1944. Her er han iført uniform med ridebukser.

File:Hirden Rikshirden Nasjonal Samling NS uniform skilue solkors armbind belte slips skibukser beksømstøvler batong WWII Norwegian Nazi Party paramilitary uniform suncross 1940s mannequin Anno Musea i Nord-Østerdalen NØT.03225 CC BY-SA.jpg|Hirdens mørkeblå uniform minnet om samtidens sportsantrekk.

File:Hirden Rikshirden Nasjonal Samling NS uniform skilue solkors armbind belte slips skibukser beksømstøvler batong WWII Norwegian Nazi Party paramilitary uniform suncross 1940s mannequin Anno Musea i Nord-Østerdalen NØT.03225-4 CC BY-S.jpg|Hirduniformen liknet også  en forenklet kombinasjon av de tyske naziuniformene for SA og SS.

File:WW2 Norway. Rikshirden of NS (Nasjonal Samling, Nazi Party). Uniform, propaganda posters, etc. Lofoten krigsminnemuseum 2019-05-08 DSC09876.jpg|Frontkjempermerket vitner om frivillig frontkjempertjeneste i *[[Waffen-SS]]*. Propagandaplakaten nederst viser hirdsoldat i kamp «mot bolsjevisme og pengevelde», marxisme og storkapital.

File:Norway in WW2. Posters of Norwegian Nazi party Nasjonal Samling (NS). Uniform, flag of Rikshirden Hirden . Rustkammeret, Trondheim, Norway. 2019-03-20.jpg|Rikshirdens flagg med «solkors med sverd i gull og rødt på svart duk». 

File:WW2 Norway Nasjonal Samling NS (Norwegian Nazi Party) Rikshirden Hirden Fylkingfører uniform tunic jakke ridebukser kepi lue støvler Frontkjempermerke Damsleth plakat Kriegsflagge Arquebus Museum Tysvær Haugalandmuseet 2020-06 07990.jpg|Fylkingfører i Rikshirden 


## Se også
* Hirden, NS' politiske tropper med obligatorisk medlemskap for mannlige NS-medlemmer fra 1941

## Referanser


## Eksterne lenker
*